Aishwarya Rajesh

Si **Aishwarya Rajesh** (ipinanganak noong 10 Enero 1990) ay isang artistang Indiyano na lumalabas sa mga pelikulang Tamil, kasama ang mga pelikulang Telugu at Malayalam. Nakatanggap siya ng apat na *SIIMA Award*, isang *Filmfare Award South* at isang *Tamil Nadu State Film Award*.

Nagsimula ang karera ni Aishwarya bilang tagapagtanghal sa telebisyon sa komedyang palabas na tinatawag na *Asatha Povathu Yaaru?* sa Sun TV. Pagkatapos manalo sa *reality show* na *Maanada Mayilada,* una siyang lumabas sa *Neethana Avan* (2010) at tumanyag pagkatapos lumabas sa *Attakathi* (2012) na gumanap bilang si Amudha. Natanggap niya ang parangal para sa Pinakamahusay na Aktres sa *Tamil Nadu State Film Award* para pelikula noong 2014 na *Kaaka Muttai* noong gabi ng parangal ng *Tamil Nadu State Film Awards*. Nakuha niya ang dalawang pambihirang tagumpay niya sa pag-arte nang gumanap siya bilang Padma sa *Vada Chennai* (2018) ni Vetrimaaran kasama si Dhanush at bilang Kousalya Murugesan, isang babae na naglalaro ng kriket, sa kanyang solong pelikula na *Kanaa* (2018).

*Jomonte Suvisheshangal* (2017) ang kanyang unang pelikulang Malayalam kasama si Dulquer Salmaan. Una namang siyang lumabas sa pelikulang Hindi noong 2017 sa pelikulang *Daddy* kasama si Arjun Rampal. *Kousalya Krishnamurthy* (2019), na isang muling paggawa ng kanyang pelikula noong 2018 na *Kanaa* ang kanya namang unang pelikulang Telugu.

## Maagang buhay
Ipinanganak si Aishwarya Rajesh noong 10 Enero 1990 sa isang pamilyang Telugu sa Chennai (na kilala noon bilang Madras). Isang artista ng pelikulang Telugu ang kanyang ama na si Rajesh. Namatay ang kanyang ama noong 8 taong gulang si Aishwarya. Siya ang bunso sa apat na magkakapatid, na namatay ang dalawa niyang kuya noong tinedyer pa lamang siya.

Nag-aral siya sa *Shrine Vailankanni*, Chennai, *Sree Vidyanikethan International School*, *Tirupati*, at *Holy Angels Anglo Indian Higher Secondary School*, Chennai. Noong 1996, lumabas siya bilang bata sa pelikulang Telugu na *Rambantu*. Nagsimula siyang matutong magsayaw simula noong kinailangan niyang ikoreograpo ang isang palabas sa entablado para sa isang pangkalinangang pista at sa kalaunan, pumasok sa *reality show* na *Maanada Mayilada* sa Kalaignar TV. Nanalo siya sa ikatlong yugto (o *season*) ng palabas at inalok na gumanap sa mga pelikula simula noon. Noong 2010 naman ang kanyang unang palabas sa pelikula sa *Neethana Avan*, na isang pelikulang Tamil, at noong 2014, nakita siyang kasama ni Vijay Sethupathi sa dalawang pelikula, ang *Rummy* at *Pannaiyarum Padminiyum*, na nilabas sa loob ng dalawang linggo. Habang ang unang pelikula ay isang dramang pangnayon na noong dekada 1980 ang tagpuan, ang sumunod naman ay batay sa isang maikling pelikula na may kaparehong pangalan, at umiinog sa isang matandang lalaki at kanyang antigong kotse na Premier Padmini. Pinuri ng mga kritiko ang kanyang pagganap, lalo na sa *Rummy*. Sinulat ng *Hindustan Times* na "labis na gumaganda ang karera" ("*extremely promising*") niya habang binanggit ng kritiko ng pelikula na si Baradwaj Rangan na "mapagpahayag" (*expressive*") siya, at tinawag siyang "isang tonikong pampasigla na itinataboy ng mga alabastrong automata na madalas nating nakukuha sa bidang babae." Sa kalaunan ng taong iyon, lumabas siya sa isang sekwensya ng awitin sa *Kathai Thiraikathai Vasanam Iyakkam* ni R. Parthiepan at bilang bidang babae sa *Thirudan Police*. Noong Abril 2014, nagsimula siyang masangkot sa pagsasagawa ng pelikulang *Idam Porul Yaeval* ni Seenu Ramasamy, subalit hindi pa naipapalabas ang pelikula noong Mayo 2020.

Ang kanyang unang paglabas noong 2015 ay sa *Kaaka Muttai*. Pinuri ng mga kritiko ang kanyang pagganap bilang isang taong naninirahan sa pook ng mga dukha at ina ng dalawang anak. Sinulat ni Baradwaj Rangan na "tinatanghal nito ang nakamamanghang pagganap mula sa lahat...lalo na kay Aishwarya Rajesh, na gumanap bilang ina ng kanyang mga anak sa isang mundong may kapaguran na pinasinungalingan ang kanyang mga taon." Ipinahayag ng ibang mga tagasuri na "napakahusay" niya, ginampanan niya ang kanyang papel "na may pambihirang kadalian" at "iiwan ka niyang namangha." Sa taon din na iyon, nangyari ang una niyang paglabas sa entablado, na ginampanan ang papel na Cinderella mula sa parehong pamagat na kuwento tungkol sa mga engkantada na inangkop bilang isang "dramang musikal na sayaw."

### 2016–kasalukuyan 
Si Aishwarya ang artistang Tamil na may pinakamaraming paglabas noong 2016 sa kabuuang 8 pelikula na kabilang sa pumatok sa takilya ang *Aarathu Sinam*, *Hello Naan Pei Pesuren*, *Manithan* at *Dharma Durai*. Kritikal na pinahalagaan siya sa kanyang pagganap sa mga pelikulang *Dharma Durai* at *Kuttrame Thandanai*, kung saan nakipagtulungan siya sa direktor ng *Kaaka Muttai* na si Manikandan. Una siyang pinipili para sa pag-arte sa mga pagganap ng nakatuong papel sa industriya. Noong 2017, pumasok si Aishwarya sa mga pelikulang Malayalam at umarte sa dalawang pelikulang matagumpay sa takilya at kritiko, ang mga pelikulang *Jomonte Suvisheshangal* at *Sakhhavu*. Batay sa kanyang pagganap sa *Kaaka Muttai*, pinili ni Arjun Rampal si Aishwarya sa mapaghamong papel na Zubeida para sa pelikulang *Daddy*. Dahil dito, nangyari ang unang paglabas ni Aishwarya sa Hindi at kinilala para sa kanyang pagganap sa kanyang unang pelikulang Hindi. Noong 2018, nakumpleto niya ang *shooting* para sa *Idhu Vedhalam Sollum Kathai*. Hindi pa naipapalabas ang pelikula noong Abril 2020.

Bumida siya sa kanyang solong pelikula bilang isang manlalaro ng kriket sa *Kanaa* sa ilalim ng produksyon ni Sivakarthikeyan. Muli niyang ginampanan niya ang kanyang papel sa muling pagsasagawa ng pelikulang *Kousalya Krishnamurthy* sa Telugu, na minarkahan ang kanyang unang bidang pagganap sa Telugu. Bumida din siya sa mga pelikulang *Namma Veettu Pillai* at *Vaanam Kottatum* bilang kapatid. Ginampanan niya ang isang magandang dilag ng nayon sa *World Famous Lover*. Ginampanan niya ang isang babae na nawalan ng asawa sa Dubai sa pelikulang *Ka Pae Ranasingam*. Tungkol sa kanyang pagganap, binanggit ng isang kritiko na "Isang paghahayag si Aishwarya Rajesh. Pinapakita niya ang kawalan ng pag-asa, kawalan ng kapangyarihan, kahinaan, tapang at pagpupunyagi na may kadalian at kahanga-hangang paniniwala."

Noong 2020, naging parte siya ng nabinbin na proyekto ni Gautham Menon na *Dhruva Natchathiram*. Napasali siya sa muling pagsasagawa ng *Mundhanai Mudichu*. Noong 2021, nasangkot siya sa paggawa ng pelikulang *Driver Jamuna*.

## Pilmograpiya 
### Mga pelikula
### Bidyong pangmusika
### Telebisyon 
## Mga parangal at nominasyon
## Mga sanggunian 
## Mga panlabas na link 
* 
* 

Kategorya:Mga artista mula sa India